钦定古今图书集成/明伦汇编/交谊典/第038卷 > 邵二泉集 > 《群官寻杨隐居诗序》杨炯
## 钦定古今图书集成/明伦汇编/交谊典/第038卷 > 邵二泉集 > 《群官寻杨隐居诗序》杨炯

若夫太华千仞，长河万里，则吾土之山泽，壮于域中；
西汉十轮，东京四代，则吾宗之人物盛于天下。乃有
浑金璞玉，凤戢龙蟠，方圆作其舆盖，日月为其扃牖。
天光下烛，悬少微之一星；地气上腾，发大云之五色。
以不贪为宝；均珠玉；以咳唾以无事为贵。比旗常于
粪土。诸侯不敢以交游相得，三府不敢以辟命相期。
与夫形在江海，心游魏阙，迹混朝市，名为大隐，可得
同年而语哉？天子巡于下都，望于中岳。轩皇驻跸，将
寻大块之居；尧帝省方，终全颍阳之节。群贤以公私
有暇，休沐多闲，忽乎将行，指林壑而非远。莞尔而笑，
览烟霞而在瞩。登坱圠，践莓苔。阮籍之见苏门，止闻
鸾啸；卢敖之逢高士，讵识鸢肩。忆桑“海而无时，问桃
源之易失。”寒山四绝，烟雾苍苍；古树千年，藤萝漠漠。
诛茅作室，挂席为门。石隐磷而环阶，水潺湲而匝砌。
乃相与旁求胜境，遍窥灵迹。论其八洞，实唯明月之
宫；相其五山，即是交风之地。仙台可望，石室犹存。极
人生之胜践，得林野之奇趣。杯浮若圣，已茂松乔；清
论疑神，坐惊河汉。游仙可致，无劳郭璞之言；《招隐》成
文，敢嗣刘安之作。